text: Se video: Raketten fyres af
  30 maj 2014 kl. 15.08
  En 3,5 meter lang raket bygget af gymnasieelever fyres af ved vestkysten.
  Et højt sus og en brøkdel af et sekund - så er raketten fyret i luften fra affyringsrampen, der står tilbage på stranden ved Nymindegab.
  Foreningen Danish Space Challenge har fredag forsøgt at skyde en raket ud over Vesterhavet. Selvom raketten lander længere henne ad stranden i stedet for at falde i havet, er projektet ikke mislykket. Den frivillige forenings hensigt med det hele er nemlig at få flere unge til at interessere sig for naturfag.
  Nye tal viser, at der er 6.700 færre elever, der i år har valgt naturfag i gymnasiet sammenlignet med sidste år. Det er et fald på 40 procent.
  - Vi er ude at fortælle en hel masse unge om vores raketter, siger Keld Laursen, der er næstformand i Danish Space Challenge, til TV SYD.
  - Det handler simpelt hen om at få dem til at finde ud af, at fysik, kemi og naturfag er alt muligt andet end det der kedelige noget, man har henne i skolen. Det synes jeg er vigtigt, siger han.
  Foreningen udbyder også kurser i raketbygning til skoler.
  